b'\n_START_ARTICLE_\nFylkesting\n_START_PARAGRAPH_\nFylkestinget er det \xc3\xb8verste, folkevalgte organ i fylkeskommunen. Det er fylkestinget som angir rammene for den fylkeskommunale virksomheten. Dette skjer gjennom vedtak om fylkesplan, \xc3\xb8konomiplan og \xc3\xa5rsbudsjett.\n_START_SECTION_\nHistorikk\n_START_PARAGRAPH_\nFylkestinget har r\xc3\xb8tter tilbake til Amtsformandskabet (senere Amtstinget) som ble etablert i henhold til formannskapslovene i 1837. Amtstinget var sammensatt av ordf\xc3\xb8rerne i amtets herreds- eller landkommuner. Stortinget vedtok Lov om kommuner og fylkeskommuner i 1961, og fra 1964 valgte samtlige kommunestyrer inn representanter til fylkestingene tiln\xc3\xa6rmet proporsjonalt etter innbyggertall. Fylkesmannsembetet var ogs\xc3\xa5 fylkeskommunens administrasjon. _NEWLINE_Fra 1. januar 1976 er representantene valgt ved direkte valg hvert fjerde \xc3\xa5r, samtidig med kommunestyrevalget. Fylkeskommunen fikk sin egen administrasjon ledet av en fylkesr\xc3\xa5dmann, og fikk ansvar for videreg\xc3\xa5ende utdanning og eierskap og ansvar for drift av sykehusene. _NEWLINE_Driften av sykehusene ble overf\xc3\xb8rt til statlige helseregioner i 2002. Tittelen fylker\xc3\xa5dmann ble fjernet i 2003.\n_START_SECTION_\nFylkesutvalg\n_START_PARAGRAPH_\nFylkesutvalget er et arbeidsutvalg som forbereder saker for fylkestinget. Medlemmene velges av og blant fylkestingets medlemmer og best\xc3\xa5r av minimum fem medlemmer. Utvalget ledes av fylkesordf\xc3\xb8reren. Medlemmer og varamedlemmer velges for fire \xc3\xa5r av gangen. Utvalget behandler forslag til \xc3\xb8konomiplan, \xc3\xa5rsbudsjett og skattevedtak. Utover dette fastsetter fylkestinget selv omr\xc3\xa5det for fylkesutvalgets virksomhet. _NEWLINE_\xc2\xabFylkesutvalget kan tildeles avgj\xc3\xb8relsesmyndighet i alle saker hvor ikke annet f\xc3\xb8lger av lov.\xc2\xbb_NEWLINE_Det tilsvarende organ p\xc3\xa5 kommuneniv\xc3\xa5, formannskapet, best\xc3\xa5r av medlemmer fra kommunestyret og ledes av ordf\xc3\xb8reren.'